
[bookmark: _Hlk239930989][bookmark: _Hlk219287222][bookmark: _Hlk239931343][bookmark: _Hlk219287645]Na osnovu člana 407 stav 1 tačka 1 Zakona o privrednim društvima („Službeni list CG“, br. 90/25, 121/25 i 44/26) člana 38 stav 1 tačka 2 Zakona o lokalnoj samoupravi ("Službeni list CG", br. 2/18, 34/19, 38/20, 50/22, 84/22, 81/25 i 98/25) i člana 38 stav 1  Statuta Opštine Nikšić ( „Službeni list CG - opštinski propisi “,br. 31/18, 21/23 i 42/25 i “Službeni list CG”, broj 62/25), Skupština Opštine Nikšić, na sjednici održanoj dana _____________2026. godine, donosi 


STATUT
DRUŠTVA SA OGRANIČENOM ODGOVORNOŠĆU
“VODOVOD I KANALIZACIJA” NIKŠIĆ


I OSNOVNE ODREDBE

Član 1

Ovim Statutom uređuju se organizacija rada i funkcionisanje Društva sa ograničenom odgovornošću "Vodovod i kanalizacija" Nikšić (u daljem tekstu: Društvo) i to: naziv i sjedište, memorandum, pečat i štambilj, djelatnosti, osnovni kapital, udio člana Društva u ukupnom osnovnom kapitalu izražen u procentima, povećanje i smanjenje kapitala i finansiranje, odgovornost za obaveze, organi društva, nadležnosti organa upravljanja društva sa ograničenom odgovornošću, bliži način imenovanja direktora, prestanak funkcije direktora, način donošenja odluka, akti društva i unutrašnja organizacija, informisanje i odnosi sa javnošću, tajnost podataka, zaštita životne sredine, postupak za izmjene i dopune statuta i druga pitanja u skladu sa zakonom i ovim Statutom.

Član 2

Izrazi koji se koriste u ovom Statutu za fizička lica u muškom rodu, podrazumijevaju iste izraze u ženskom rodu.

Član 3

Društvo je osnovano kao jednočlano Društvo sa ograničenom odgovornošću radi pružanja usluga u javnom interesu.
Osnivač Društva je Skupština opštine Nikšić (u daljem tekstu: Osnivač)
Društvo je osnovano na neodređeno vrijeme.
Jedini član Društva je Opština Nikšić sa udjelom 100%, koja svoja ovlašćenja vrši preko svog organa - Skupštine opštine Nikšić.


II NAZIV I SJEDIŠTE DRUŠTVA

Član 4

Naziv Društva je: Društvo sa ograničenom odgovornošću "Vodovod i kanalizacija” Nikšić.
Skraćeni naziv Društva je: DOO "Vodovod i kanalizacija" Nikšić.
Društvo posluje pod punim i skraćenim nazivom.


Član 5

Sjedište Društva je u Nikšiću, u ul. “Hercegovački put” br.4.
Sjedište Društva iz stava 1 ovog člana istovremeno je i adresa za prijem službene pošte.
Adresa za prijem elektronske pošte je: info@vodovodnk.me.


III  LOGO, MEMORANDUM, ŠTAMBILJ I PEČAT DRUŠTVA

Član 6

Društvo ima svoj znak – logo i memorandum.
Memorandum Društva sadrži naziv i sjedište Društva, kontakt, žiro račune, e-mail i druge podatke.
Društvo koristi memorandum u pravnom prometu, službenim odnosima i prepisci sa pravnim i fizičkim licima.
Oblik i izgled znaka - loga i memoranduma utvrđuje direktor Društva.

Član 7

Društvo ima pečat i štambilj.
Pečat Društva je okruglog oblika, prečnika 30 mm, na kojem je na obodu ispisano: Društvo sa ograničenom odgovornošću "Vodovod i kanalizacija” Nikšić.
Štambilj Društva je pravougaonog oblika, dimenzija 60x30 mm, sa tekstom: Društvo sa ograničenom odgovornošću "Vodovod i kanalizacija" Nikšić i praznim prostorom za upis broja akta i datumom upisa.
Pečat služi za potvrđivanje autentičnosti akata Društva, a štambilj za prijem i otpremanje akata.
Broj pečata i štambilja, način njihovog korišćenja i čuvanja i licima koja se odgovorna za čuvanje, uređuje se aktom Društva koji donosi direktor.

Član 8

Pečat se koristi u elektronskoj formi kada se pridružuje elektronskom dokumentu ili u formi otiska na papirnom dokumentu.
Direktor i zaposleni u Društvu, određeni posebnim rješenjem direktora, koriste kvalifikovani elektronski pečat kada obavljaju poslove iz djelokruga svog rada.
Društvo koristi kvalifikovani elektronski pečat u skladu sa Zakonom o elektronskoj identifikaciji i elektronskom potpisu. 
Kvalifikovani elektronski pečat proizvodi pravno dejstvo u skladu sa navedenim zakonom.


IV  DJELATNOST DRUŠTVA

Član 9

Društvo obavlja djelatnosti utvrđene Zakonom o komunalnim djelatnostima i ovim Statutom, a u skladu sa Klasifikacijom djelatnosti KD - 2025, i to:


36.00 Sakupljanje, prečišćavanje i distribucija vode

· sakupljanje vode iz jezera, rijeka, bunara, sa izvora i slično;
· sakupljanje kišnice;
· prečišćavanje vode;
· obradu vode u industrijske i druge svrhe;
· desalinizaciju morske ili podzemne vode kao glavne aktivnosti u proizvodnji vode;
· distribuciju vode cjevovodom, vozilom - cistjernom ili na drugi način;
· hvatanje kišnice;
· rad kanala za navodnjavanje; 
· iznajmljivanje i zakup vodovodnih distributivnih mreža.

37.00 Uklanjanje i tretman voda

· rad postrojenja za prečišćavanje otpadnih voda za ponovnu upotrebu, na primer: poljoprivredne, industrijske, otpadne vode za čišćenje puteva ili sakupljene kišnice, ili za vještačko punjenje ili povećanje podzemnih voda;
· prikupljanje i transport otpadnih voda od korisnika, npr. domaćinstva ili industrijske jedinice;
· prikupljanje i transport oborinskih voda kanalizacionim mrežama, kolektorima, cistjernama i drugim transportnim sredstvima (vozila za kanalizaciju i sl.); 
· održavanje i čišćenje kanalizacije i odvoda, 
· zamrzavajuće sušenje kanalizacionog mulja u postrojenjima za prečišćavanje otpadnih voda;
· pražnjenje i čišćenje septičkih jama, sabirnih jama, sudopera i otpadnih jama iz kanalizacije; 
· servisiranje hemijskih toaleta.

42.21 Izgradnja cjevovoda 

· izgradnju cjevovoda za transportovanje tečnosti, uključujući gas i izgradnju međusobno povezanih zgrada i građevina koje čine sastavni dio tih sistema;
· izgradnju ostalih građevina za: cjevovode za prenos na velike daljine i gradske cjevovode (međumjesni i lokalni cjevovodi), glavne dovode i mrežu, sisteme za navodnjavanje (kanali), rezervoare;
· izgradnju: odvodnih sistema – kolektora (uključujući i popravke), postrojenja za deponovanje otpadnih voda, crpnih stanica;
· bušenje bunara za vodu; 
· geotermalna bušenja.

42.91 Izgradnja hidroobjekata 

· izgradnju i rekonstrukciju: vodenih puteva, pristaništa, riječnih radova, marina, hidromehaničke konstrukcije, npr. prevodnice, liftovi, ustave, navozne rampe, brane i nasipa;
· iskopavanje vodenih puteva, npr. lučke slivove, rijeke.

Djelatnosti iz prethodnog stava su djelatnosti od javnog interesa i za njih Društvo vodi posebnu knjigovodstvenu evidenciju.


Član 10

Pored djelatnosti iz člana 9 ovog Statuta, Društvo obavlja i djelatnosti koje nemaju karakter djelatnosti od javnog interesa i to:

          11.07  Proizvodnja bezalkoholnih pića i flaširanih voda

· proizvodnju prirodnih mineralnih i drugih flaširanih voda;

          33.11 Popravka i održavanje metalnih proizvoda
· popravke metalnih cistjerni, rezervoara i kontejnera; 
· popravke i održavanje cijevi i cijevnih instalacija; 
· mobilnu zavarivačku popravku; 

33.12 Popravka i održavanje mašina

· popravku i održavanje pumpi, kompresora i prateće opreme; 
· popravku ventila.

33.13 Popravka i održavanje elektronske i optičke opreme

· popravku i održavanje mjernih, testirajućih, navigacionih i kontrolnih uređaja.

     43.12  Priprema gradilišta

· raščišćavanje gradilišta; 
· zemljane radove: iskopavanje, nasipanje, nivelisanje terena, iskop kanala, miniranje. 
   
     43.22 Postavljanje vodovodnih, kanalizacionih, klimatizacionih sistema i sistema za grijanje

· instaliranje, popravku i održavanje vodovodnih, kanalizacionih, klimatizacionih sistema i sistema za grijanje, uključujući dogradnju i adaptaciju;
· ugradnju, održavanje i popravku: sistema za grijanje, npr. toplotne pumpe, solarni i termalni kolektori, peći (kotlarnice) i rashladne tornjeve, vodovodnu i sanitarnu opremu, ventilacionu i klimatizacionu opremu i kanale, uređaje za gas, cijevi za isparenja, prskalice, npr. protivpožarni sistemi i prskalice za travnjak; 
· iskop kanala za instalacione radove.

71.12 Inženjerske djelatnosti I tehničko savjetovanje

· hidrološko mjerenje;
· pružanje kartografskih i prostornih informacija.



           71.20 Tehničko ispitivanje i analize

· ispitivanje i mjerenje ekoloških indikatora: zagađenosti vazduha i vode itd.;
· inspekcije vazdušnih kanala, cijevi za vodu i gas, koje nisu povezane sa popravkom ili instalacijom.

  95.31  Popravka i održavanje motornih vozila

            - obuhvata popravku i održavanje motornih vozila Društva, uključujući prikolice i poluprikolice.

Za djelatnosti iz stava 1 ovog člana Društvo vodi posebnu knjigovodstvenu evidenciju.


V  OSNOVNI KAPITAL, POVEĆANJE I SMANJENJE KAPITALA I FINANSIRANJE DRUŠTVA

Član 11

Osnovni kapital Društva predstavlja:
· novčani ulog od 1,00 euro;
· nenovčani ulog, koji može biti u stvarima i pravima Društva.
Osnovni kapital se registruje u CRPS.

Član 12

Osnovni kapital Društva povećava se:
· unošenjem novih uloga postojećih članova ili člana koji pristupa Društvu;
· povećanjem osnovnog kapitala iz ukupnog kapitala Društva (pretvaranjem sredstava iz rezervi i/ili neraspoređene dobiti Društva u osnovni kapital);
· konverzijom potraživanja prema Društvu u osnovni kapital;
· statusnim promjenama koje imaju za posljedicu povećanje osnovnog kapitala;
· pretvaranjem dodatnih uplata u osnovni kapital.

[bookmark: _Hlk220670260]Osnovni kapital Društva može se smanjiti ali ne ispod iznosa minimalnog osnovnog kapitala koji je propisan zakonom.

Sve odluke o povećanju i smanjenju osnovnog kapitala Društva donosi Osnivač, u skladu sa zakonom.

Član 13

Komunalna infrastruktura, oprema, sredstva i prava, koja su neophodna za obavljanje komunalne djelatnosti, su lokalna dobra u opštoj upotrebi i od opšteg interesa, i kao takva su u svojini lokalne samouprave – Osnivača i ne mogu se opteretiti založnim pravom ili na drugi način, ne mogu biti predmet izvršenja niti mogu ulaziti u stečajnu masu u stečajnom postupku, jer se Društvu ustupa na korišćenje.




Društvo je dužno da upravlja infrastrukturom koja mu je povjerena na korišćenje i održavanje sa pažnjom dobrog domaćina, postupajući odgovorno i u skladu sa načelima upravljanja, zakonima i pravilima struke, obezbjeđujući očuvanje, funkcionalnost i unapređenje infrastrukture.


Član 14

Društvo se finansira iz:
· prihoda ostvarenih obavljanjem djelatnosti Društva;
· budžeta Opštine Nikšić;
· donacija iz domaćih i inostranih izvora;  
· drugih izvora u skladu sa zakonom.

Djelatnosti koje nijesu od javnog interesa finansiraju se iz sopstvenih sredstava Društva i drugih izvora, u skladu sa zakonom.

VI  ODGOVORNOST ZA OBAVEZE

Član 15

Društvo nastupa samostalno u pravnom prometu.
Društvo odgovara za svoje obaveze cjelokupnom svojom imovinom, u skladu sa zakonom.
Osnivač i član Društva ne odgovaraju za obaveze društva, osim u slučajevim propisanim zakonom.

VII ORGANI DRUŠTVA

Član 16

Organi Društva su: 
· Skupština Društva i 
· direktor Društva.

Ovlašćenje Skupštine Društva vrši Skupština Opštine Nikšić, u skladu sa zakonom.

Skupština

Član 17

Nadležnosti Skupštine Društva:

1. donosi statut Društva, vrši izmjene i dopune i sačinjava prečišćeni tekst statuta;
2. imenuje i razrješava direktora;
3. imenuje i razrješava revizora;
4. imenije i razrješava likvidatora;
5. donosi odluku o dobrovoljnoj likvidaciji Društva ili podnošenju predloga za pokretanje stečajnog postupka;

6. usvaja finansijske iskaze, kao i izvještaje revizora, ako su finansijski iskazi bili predmet revizije;
7. usvaja program rada Društva, druge programe i planove u skladu sa zakonom;
8. usvaja izvještaj o radu Društva  i druge izvještaje i informacije u skladu sa zakonom i donosi odgovarajuće zaključke i uputstva;
9. odlučuje o dugoročnom zaduživanju Društva, u skladu sa zakonom kojim se uređuje finansiranje lokalne samouprave;
10. daje saglasnost na cjenovnik usluga Društva, nakon pribavljanja saglasnosti nadležne regulatorne agencije;
11. daje saglasnost za zaključivanje ugovora čija je vrijednost jednaka ili veća od 100.000,00 € (riječima: sto hiljada eura), bez uračunatog PDV-a, osim ugovora između Društva i Osnivača;
12. odlučuje o raspodjeli dobiti i načinu pokrića gubitaka;
13. odlučuje o povećanju ili smanjenju osnovnog kapitala Društva;
14. odlučuje o statusnim promjenama, promjeni oblika, restruktuiranju i dobrovoljnoj likvidaciji Društva;
15. odlučuje o raspolaganju imovinom Društva, u skladu sa zakonom kojim se uređuje državna imovina;
16. odlučuje o pokretanju postupka i davanju punomoćja za zastupanje Društva u sporu sa direktorom, kao i u sporu sa prokuristom;
17. može davati obavezujuća uputstva direktoru;
18. odlučuje o drugim pitanjima u skladu sa zakonom i ovim statutom.

Ovlašćenja iz stava 1 tač. 1, 2, 4, 5, 14 i 16 ovog člana su isključiva ovlašćenja Skupštine Društva, dok se ostala ovlašćenja mogu prenijeti i na direktora.
Skupština Društva može da odlučuje i o pitanjima koja su u nadležnosti direktora, na zahtjev tog organa.

Član 18

Skupština Društva donosi odluke na način i po postupku propisanom zakonom i Poslovnikom o radu Skupštine opštine Nikšić.

Imenovanje i mandat direktora

Član 19

Skupština Društva imenuje direktora.
Direktor se registruje u CRPS-u.
Direktor  Društva se imenuje, po prethodno sprovedenom javnom konkursu, na mandat od četiri godine.
Po isteku mandata, direktor može biti ponovo imenovan na istu funkciju.

Javni konkurs

Član 20

Odluku o raspisivanju javnog konkursa donosi Odbor za izbor i imenovanja SO Nikšić, a administrativno tehničke poslove vrši sekretar ili neko drugo ovlašćeno lice.
Direktora imenuje Skupština Društva, na predlog nadležnog radnog tijela Osnivača na osnovu javnog konkursa koji raspisuje Odboru za izbor i imenovanja SO Nikšić, najmanje 60 dana prije prestanka mandata direktora.
Javni konkurs traje 15 dana. 
Prijave kandidata za izbor direktora dostavljaju se Odboru za izbor i imenovanja SO Nikšić. Nakon razmatranja dospjelih prijava, utvrđuje se predlog za imenovanje direktora i dostavlja se Skupštini.

Uslovi za imenovanje direktora

Član 21

Za direktora može biti imenovano lice koje, pored opštih uslova propisanih zakonom, ispunjava i sledeće posebne uslove:

- da ima najmanje VII1 nivo kvalifikacije obrazovanja (u obimu od 240 kredita), iz djelokruga tehničkih, pravnih, ekonomskih i finansijskih nauka;
-  da ima najmanje deset godina radnog iskustva sa VII1 nivoom kvalfifikacije obrazovanja.

Član 22

Direktor ne može biti:

        1) lice koje je osuđivano za krivična djela protiv: prava iz rada, intelektualne svojine, platnog prometa i privrednog poslovanja, imovine i službene dužnosti, u roku od tri godine od dana prestanka pravnih posledica osude;
         2) revizor Društva ili lice koje je bilo angažovano u vršenju revizije finansijskih izvještaja Društva, do isteka roka u skladu sa posebnim zakonom;
         3) lice kome je izrečena mjera bezbjednosti zabrane obavljanja djelatnosti, za vrijeme dok ta mjera traje.

Direktor

[bookmark: _Hlk220671277]Član 23

Nadležnosti direktora: 

1. rukovodi Društvom i zastupa ga u pravnom prometu, u skladu sa ovim Statutom i odlukama Skupštine Društva;
2. organizuje rad i odgovara za obavljanje poslova Društva;
3. vrši unutrašnji nadzor nad obavljanjem djelatnosti Društva;
4. odlučuje o unutrašnjoj organizaciji Društva;
5. utvrđuje predlog dnevnog reda sa predlozima odluka za sjednice Skupštine Društva;
6. izvršava odluke Skupštine Društva;
7. daje i opoziva prokuru;
8. izvještava Skupštinu Društva u skladu sa zakonom i ovim Statutom;
9. podnosi Skupštini programe rada Društva i druge programe, finansijske izvještaje, kvartalne izvještaje, odluke i druge akte u saradnji sa organom lokalne uprave nadležnim za upravni nadzor nad Društvom, u skladu sa zakonom kojim se uređuje lokalna samouprava;
10. priprema i utvrdjuje predlog cijena usluga koji, nakon pribavljanja saglasnosti nadležne regulatorne agencije, dostavlja Skupštini na davanje saglasnosti;
11. podnosi predlog Skupštini za: pokriće gubitka, povećanje ili smanjenje osnovnog kapitala društva, raspolaganje imovinom društva, statusne promjene i promjene oblika društva, dobrovoljnu likvidaciju društva ili pokretanje stečajnog postupka nad društvom, predlaže i druge odluke iz nadležnosti Skupštine;
12. donosi akt o unutrašnjoj organizaciji i sistematizaciji radnih mjesta;
13. donosi plan javnih nabavki;
14. donosi pravilnike i druge akte kojima se reguliše rad i poslovanje Društva u skladu sa zakonom;
15. inicira raspolaganje imovinom Društva;
16. inicira zaduženje Društva;
17. donosi odluku o godišnjem popisu imovine i sredstava Društva;
18. odlučuje o pravima, obavezama i odgovornostima zaposlenih u Društvu, u skladu sa zakonom;
19. učestvuje u pregovorima i zaključuje kolektivni ugovor kod poslodavca sa predstavnikom reprezentativnog sindikata;
20. organizuje i sprovodi zaštitu na radu, protivpožarnu zaštitu, zaštitu životne sredine i zaštitu objekata društva;
21. vrši druge poslove koji nijesu u nadležnosti Skupštine.

Prestanak mandata direktora

Član 24

Mandat direktora prestaje:

1. smrću;
2. ispunjavanjem uslova za penziju;
3. gubitkom ili ograničavanjem poslovne sposobnosti;
4. istekom mandata na koji je imenovan;
5. podnošenjem pisane ostavke organu koji ga je imenovao;
6. razrješenjem;
7. prestankom ispunjavanja uslova za imenovanje u skladu sa zakonom;
8. ako mu je pravosnažnom odlukom suda zabranjeno obavljanje poslova; 
9. imenovanjem likvidatora ili stečajnog upravnika;
10. u drugim slučajevima predviđenim zakonom ili ovim Statutom.

Skupština Društva razrješava direktora.
Prestanak svojstva direktora registruje se u CRPS, u roku od sedam dana od dana nastupanja okolnosti iz stava 1 ovog člana.
U slučajevima iz stava 1 tačka 2 i tačka 7 ovog člana direktor je dužan da o tome, bez odlaganja, obavjesti organ koji ga je imenovao.

Član 25

Direktor može biti razriješen, prije isteka mandata na koji je imenovan, ako Skupština ne usvoji izvještaj o radu Društva, i ako se utvrdi da je direktor odgovoran za loše poslovne i finansijske  rezultate Društva. 
Činjenice i okolnosti od značaja za utvrđivanje odgovornosti direktora ispituje stručna komisija koja se sastoji od 5 članova koje imenuje Skupština, od kojih jedan član mora biti sudski vještak ekonomsko - finansijske struke.


Komisija iz stava 2 ovog člana podnosi pisani izvještaj Skupštini.
Komisije dostavlja primjerak izvještaja direktoru, koji ima pravo na izjašnjenje u roku od 5 dana od dana dostavljanja.
Na osnovu izvještaja komisije i izjašnjenja direktora, Skupština podnosi inicijativu za razrješenje direktora predsjedniku Opštine.

Vršilac dužnosti direktora

Član 26

Ako je direktoru istekao mandat, a nije ponovo imenovan, odnosno u slučaju podnošenja ostavke ili razrješenja, dužan je da nastavi da obavlja poslove koji ne trpe odlaganje do imenovanja novog direktora, ali ne duže od 30 dana od dana registracije prestanka mandata u CRPS. 
Po isteku roka od 30 dana, ili u slučaju  kada direktor odbije da iskoristi pravo iz stava 1 ovog člana, imenuje se vršilac dužnosti direktora iz reda zaposlenih lica u Društvu i istovremeno se raspisuje javni konkurs za imenovanje direktora.

Komisije

Član 27

Direktor može obrazovati stalne ili povremene komisije, koje mu pomažu u pripremi akata, programa rada, analiza i drugih poslova iz njegovog djelokruga rada.
Aktom o formiranju komisije utvrdjuje se sastav, zadaci, rokovi, naknada za rad i druga pitanja.
Upravni nadzor

Član 28

Upravni nadzor, odnosno nadzor nad zakonitošću rada Društva kojim se rješava o pitanjima, obavezama i pravnim interesima građana i pravnih lica, vrši nadležni organ lokalne uprave, u skladu sa zakonom kojim se uređuje lokalna samouprava.

Predsjednik Opštine donosi uputstvo o načinu vršenja upravnog nadzora iz stava 1 ovog člana.

VIII AKTI DRUŠTVA

[bookmark: _Hlk231501970]Član 29

Akti Društva su Statut i drugi opšti akti.
Statut je opšti pravni akt Društva kojim se uređuju organizacija, najvažniiji odnosi i pitanja u Društvu. 
Drugi opšti akti Društva su: pravilnici, poslovnici, odluke, uputstva i dr. kojima se na konkretan način uređuju pitanja organizacije, rada i poslovanja, ako zakonom nije drugačije propisano.


IX UNUTRAŠNJA ORGANIZACIJA

Član 30

Unutrašnja organizacija Društva utvrđuje se tako da se obezbjeđuje stabilnost poslovanja, efikasnost upravljanja i odlučivanja, ekonomično i transparetno obavljanje djelatnosti.
Društvo je organizovano kroz organizacione jedinice.
Organizacione jedinice čine: sektori, službe i drugi oblici organizovanja.

Bliža unutrašnja organizacija, naziv i djelokrug organizacionih jedinica, opis poslova, broj izvršilaca i potrebni uslovi za obavljanje poslova, uredjuje se Pravilnikom o unutrašnjoj organizaciji i sistematizaciji radnih mjesta.


X  INFORMISANJE I ODNOSI SA JAVNOŠĆU

Član 31

Rad Društva je javan.
Društvo obezbjeđuje blagovremeno, tačno i transparentno informisanje javnosti o svom radu, u skladu sa zakonom, ovim Statutom i drugim aktima Društva.
Informisanje javnosti ostvaruje se putem internet stranice Društva, sredstava javnog informisanja, saopštenja, konferencija za medije i drugih odgovarajućih kanala komunikacije.
Informacije o radu i poslovanju Društva daje direktor Društva ili lice koje on ovlasti. 
Lice koje direktor ovlasti priprema i daje informacije iz djelokruga rada Društva, u skladu sa ovlašćenjima i propisima kojima se uređuje slobodan pristup informacijama i zaštita podataka.
Informacije koje predstavljaju poslovnu tajnu ili sadrže podatke čije je objavljivanje ograničeno zakonom ne mogu se saopštavati javnosti.
Društvo je dužno da u komunikaciji sa korisnicima postupa profesionalno, nepristrasno i transparentno, vodeći računa o zaštiti interesa korisnika usluga i ugleda Društva.

Zaposleni u Društvu imaju pravo da budu obaviješteni o svojim pravima i obavezama iz rada i po osnovu rada preko oglasne table i na druge načine u skladu sa zakonom.
O obavještavanju zaposlenih stara se i odgovoran je direktor Društva.


XI TAJNOST PODATAKA

                                                      Član 32

Poslovnom tajnom se smatraju podaci i dokumenta koji su utvrđeni posebnim aktom Društva, u skladu sa zakonom, čije bi davanje neovlašćenim licima pričinilo štetu interesima Društva.
Podaci i dokumenta koji se smatraju poslovnom tajnom moraju biti označeni kao poslovna tajna.
                                                      Član 33

Poslovnu tajnu su dužni da čuvaju svi zaposleni, bez obzira na način na koji su saznali za istu.
Neovlašćeno saopštavanje podataka koji su propisani i označeni kao poslovna tajna, u smislu zakona i drugi propisa, predstavljaju povredu radne obaveze.

XII  ZAŠTITA ŽIVOTNE SREDINE

Član 34

U obavljanju djelatnosti Društvo je dužno da čuva i unapređuje životnu sredinu u skladu sa zakonom, drugim propisima i aktima Društva tako što: 
· planira, organizuje i ostvaruje zaštitu i unapređenje životne sredine u okviru donošenja i izvršavanja planova i programa rada i razvoja;
· prati stanje životne sredine i blagovremeno preduzima mjere za sprečavanje narušavanja iste;
· obezbjeđuje zaštitu i unapređenje životne sredine od negativnog uticaja djelatnosti koja se obavlja na terenu i u prostorijama Društva.

Član 35

Direktor Društva dužan je da preduzima mjere kojima se sprečava ugrožavanje životne sredine.
Zaposleni u Društvu su dužni da obavijeste nadležne organe o djelatnostima koje ugrožavaju životnu sredinu.

XIII  IZMJENE I DOPUNE STATUTA

Član 36

Izmjene i dopune ovog Statuta vrše se po postupku i na način propisan za njegovo donošenje.
U slučaju iz stava 1 ovog člana, prečišćeni tekst Statuta ili njegove izmjene i dopune dostavljaju se CRPS-u na registraciju.

XIV  PRESTANAK DRUŠTVA

Član 37

Društvo prestaje u slučajevima i pod uslovima propisanim zakonom.


XV  PRELAZNE I ZAVRŠNE ODREDBE

Član 38

Društvo je dužno da uskladi svoju organizaciju i organe sa ovim Statutom u roku od 60 dana od dana stupanja na snagu ovog Statuta.



Ostali opšti akti Društva (pravilnici, poslovnici i drugi akti) uskladiće se sa odredbama ovog Statuta u roku od 90 dana od dana stupanja na snagu ovog Statuta.

Zaposleni u Društvu nastavljaju da obavljaju svoje poslove u skladu sa ugovorima o radu zaključenim prije stupanja na snagu ovog Statuta.


Član 39

[bookmark: _Hlk219286580]Stupanjem na snagu ovog Statuta prestaje da važi Statut Društva sa ograničenom odgovornošću „Vodovod i kanalizacija“ Nikšić (“Službeni list CG - opštinski propisi” br. 45/19).


Član 40

Ovaj Statut stupa na snagu osmog dana od dana objavljivanja u “Službenom listu Crne Gore - opštinski propisi”.

                                                 




SKUPŠTINA OPŠTINE NIKŠIĆ

Nikšić,_____________2026.god.                                          Milica Lalatović Žižić,s.r.
















O b r a z l o ž e nj e

I  PRAVNI OSNOV
Pravni osnov za donošenje ovog Statuta je sadržan je u članu 407 stav 1 tačka 1 Zakona o privrednim društvima („Službeni list CG“, br. 90/25,121/25 i 44/26) kojim je propisano da Skupština društva sa ograničenom odgovornošću vrši izmjene i dopune, odnosno donosi novi statut društva i sačinjava prečišćeni tekst statuta društva.
Članom 38 stav 1 tačka 2 Zakona o lokalnoj samoupravi ("Službeni list CG", br. 2/18, 34/19, 38/20, 50/22, 84/22, 81/25 i 98/25) je propisano da Skupština donosi propise I druge opšte akte.
Članom 38 stav 1  Statuta Opštine Nikšić ( „Službeni list CG - opštinski propisi “,br. 31/18, 21/23 i 42/25 i “Službeni list CG”, broj 62/25) je propisano da Skupština u vršenju poslova iz svoje nadležnosti donosi Statut Opštine, poslovnik, odluke, rješenja, zaključke, povelje, preporuke, planove, programe I druge akte.
II  RAZLOZI ZA DONOŠENJE
Predloženi Statut izrađen je radi potpunog usklađivanja sa novim zakonskim rješenjima i terminologijom koja je propisana Zakonom o privrednim društvima Crne Gore. U skladu sa zakonskim odredbama, Statutom se jasno uređuje organizaciona struktura, koju čine dva organa – Skupština, kao organ osnivača, i direktor kao organ rukovođenja i zastupanja društva. Zakonom o privrednim društvima Crne Gore se jasno razgraničavaju nadležnosti upravljanja, rukovođenja i vlasničkih prava osnivača.
III  SADRŽAJ
Predloženi Statut se sastoji od petnaest poglavlja, koja su postavljenja tako da se u okviru istih poglavlja tretiraju pitanja po tematici, a u cjelini ima 40 članova.
Poglavlje I “Osnove odredbe” sadrži načelne odredbe i pitanja koja se uređuju Statutom.
Poglavlje II „Naziv i sjedište Društva“ propisuje naziv i sjedište Društva, kao i adresu za prijem elektronske pošte.
Poglavljem III „Logo, memorandum, štambilj i pečat Društva“ se definiše izgled loga, memoranduma, pečata i štambilja i način njihovog korišćenja i čuvanja.
Poglavlje IV „ Djelatnost Društva“ propisuje djelatnosti koje obavlja Društvo, kako one  koje su od javnog interesa tako i djelatnosti koje nemaju karakter djelatnosti od javnog interesa i obavezu Društva da za svaku djelatnost vodi posebnu knjigovodstvenu evidenciju.
Poglavlje V „Osnovni kapital i finansiranje“ propisuje šta čini osnovni kapital Društva kao i način finansiranja obavljanja djelatnosti.
Poglavlje VI „Odgovornost za obaveze“ propisuje način nastupanja u pravnom prometu i odgovornost za obaveze Društva.
Poglavlje VII „Organi Društva“ propisuje koji su organi Društva i njihove nadležnosti, imenovanje i mandat direktora, uslove za imenovanje direktora, ograničenja u imenovanju, prestanak mandata direktora, način obrazovanja komisija i nadzor nad radom Društva.
Poglavlje VIII „Akti Društva“ propisuje koji su akti koje donose organi Društva.
Poglavlje IX „Unutrašnja organizacija“ propisuje šta se utvrđuje aktom o unutrašnjoj organizaciji i sistematizaciji radnih mjesta.
Poglavlje X „Informisanje i odnosi sa javnošću“ propisuje da je rad Društva javan, ko je odgovoran za davanje informacija i obavještavanja o radu i način komunikacije sa korisnicima usluga.
Poglavlje XI „Tajnost podataka“ propisuje šta se smatra poslovnom tajnom i ko je dužan da istu čuva.
Poglavlje XII „Zaštita životne sredine“ propisuje na koji način se čuva i unapređuje životna sredina.
Poglavlje XIII „Izmjene i dopune Statuta“ propisuje način na koji se Statut može mijenjati.
Poglavlje XIV „Prestanak Društva“ propisuje način na koji Društvo može prestati.
Poglavlje XV „Prelazne i završne odredbe“ propisuju rokove u kojem će se uskladiti normativna akta Društva, kao i pitanja koja se odnose na prestanak važenja dosadašnjeg Statuta i stupanje na snagu novog Statuta.
Polazeći od navedenog, predlaže se Skupštini opštine Nikšić da donese Statut društva sa ograničenom odgovornošću „Vodovod i kanalizacija“ Nikšić u predloženom tekstu.


                                                                                OBRAĐIVAČ
                                                       Sekretarijat za komunalne poslove i saobraćaj
                                                                            VD SEKRETARA
                                                                              Milorad  Zečević

